શ્રીમંત, વિકસિત દેશોમાં પુરુષોની તુલનાએ સ્ત્રીઓ વધુ વિટામિન સપ્લિમેન્ટ્સ લેતી હોવાનું કહેવાય છે. એના અનેક કારણો છે. સ્ત્રીઓ વધુ કામ કરે છે અને વધુ થાકે છે; મેનોપોઝ પછી થનારી સમસ્યાઓના અતિશયોક્તિભર્યા રિપોર્ટ્સ બહાર પડે છે; પુરુષની તુલનાએ સ્ત્રીઓમાં યુવાની અને સુંદરતા જાળવી રાખવાની ઈચ્છા વધુ હોય છે. ને આ બધામાં એને અમુકતમુક વિટામિન સપ્લિમેન્ટ્સ મદદ કરશે એવા દાવા સ્ત્રીઓ સ્વીકારી લે છે. અમુક સાબુથી નાહનારી સ્ત્રી આઠદસ વર્ષના બાળકની માતા બન્યા પછીયે કૉલેજ ગર્લ જેવી લાગે, એવી જાહેરખબરો આપણે ત્યાં ચાલે જ છે ને. ભારત જેવા ગરીબ દેશમાં વિટામિન સપ્લિમેન્ટ્સ, ખાસ કરીને સ્ત્રીઓ માટેના હેલ્થ પ્રોડક્ટ્સની માર્કેટ ઉઘડી રહી છે. પણ એને મોટી થતા વાર નહિ લાગે એ નક્કી.